《留题广教安素堂》
宋代·沈辽

佛舍静不喧，求心知有趣。谁言幽人迹，寂寥为善住。

太师说法地，何为号安素。安得此粗言，令人起惊悟。

既不起灭定，宜已堕诸数。不说福德多，冥冥知正度。

念复□饶益，能仁起兹护。独示医王功，岂为有生故。

伊音究法乐，清言对芳树。何日敝庐归，过汝穷朝暮。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。